LIETUVOS RESPUBLIKOS FINANSŲ MINISTRAS

ĮSAKYMAS

DĖL FINANSŲ MINISTRO 2008 M. GRUODŽIO 9 D. ĮSAKYMO NR. 1K-433 „DĖL VIEŠOJO SEKTORIAUS APSKAITOS IR FINANSINĖS ATSKAITOMYBĖS 15-OJO STANDARTO PATVIRTINIMO“ PAKEITIMO

2020 m. lapkričio 30 d. Nr. 1K-391

Vilnius

1. P a k e i č i u 15-ąjį viešojo sektoriaus apskaitos ir finansinės atskaitomybės standartą „Konsoliduotųjų finansinių ataskaitų rinkinys ir investicijos į kontroliuojamus subjektus“, patvirtintą Lietuvos Respublikos finansų ministro 2008 m. gruodžio 9 d. įsakymu Nr. 1K-433 „Dėl viešojo sektoriaus apskaitos ir finansinės atskaitomybės 15-ojo standarto patvirtinimo“:

1.1. Pakeičiu 6.1 papunktį ir jį išdėstau taip:

„6.1. Konsoliduojamasis subjektas – subjektas, kurio finansinių ataskaitų duomenys konsoliduojami į viešojo sektoriaus subjektų grupės konsoliduotųjų finansinių ataskaitų rinkinį.“

1.2. Papildau 81 punktu:

„81. Kontroliuojančiojo viešojo sektoriaus subjekto kontroliuojami subjektai skirstomi į:

81.1. konsoliduojamuosius subjektus. Investicijos į šiuos subjektus kontroliuojančiojo viešojo sektoriaus subjekto finansinėse ataskaitose rodomos pagal standarto 30.1 papunkčio nuostatas, o viešojo sektoriaus subjektų grupės konsoliduotosiose finansinėse ataskaitose – pagal standarto 24.3 papunkčio nuostatas;

81.2. nekonsoliduojamuosius subjektus. Investicijos į šiuos subjektus kontroliuojančiojo viešojo sektoriaus subjekto finansinėse ataskaitose ir viešojo sektoriaus subjektų grupės konsoliduotosiose finansinėse ataskaitose rodomos taikant nuosavybės metodą pagal standarto ir 14-ojo viešojo sektoriaus apskaitos ir finansinės atskaitomybės standarto „Jungimai ir investicijos į asocijuotuosius subjektus“ (toliau – 14-asis VSAFAS) nuostatas.“

1.3. Pakeičiu 13 punktą ir jį išdėstau taip:

„13. Viešojo sektoriaus subjektas į savo grupės konsoliduotąsias finansines ataskaitas įtraukia tik konsoliduojamųjų subjektų finansines ataskaitas.“

1.4. Pakeičiu 18.2 papunktį ir jį išdėstau taip:

„18.2. ne viešojo sektoriaus subjektui, į viešojo sektoriaus subjektų grupės konsoliduotąsias finansines ataskaitas įtraukiami tik tie anksčiau konsoliduoto subjekto veiklos rezultatai, kurie buvo gauti nuo to ataskaitinio laikotarpio pradžios iki teisės į kontrolę praradimo dienos. Jei praradusiam teisę į kontrolę buvusiam kontroliuojančiajam viešojo sektoriaus subjektui dar priklauso dalis subjekto nuosavybės vertybinių popierių, buvusio konsoliduojamojo subjekto nuosavybės vertybiniai popieriai turi būti registruojami ir finansinėse ataskaitose rodomi pagal 14-ąjį VSAFAS taikant nuosavybės metodą arba pagal 17-ąjį VSAFAS.“

1.5. Pakeičiu 21 punktą ir jį išdėstau taip:

„21. Investicijos į nekonsoliduojamuosius ne viešojo sektoriaus subjektus konsoliduotosiose finansinėse ataskaitose rodomos investicijų straipsnyje nuosavybės metodu pagal 14-ojo VSAFAS nuostatas.“

1.6. Pakeičiu 27 punktą ir jį išdėstau taip:

„27.	Mažumos dalis vertinama rengiant viešojo sektoriaus subjektų grupės konsoliduotąsias finansines ataskaitas ir jos balansinė vertė apskaičiuojama taip:

27.1. kai konsoliduojamasis subjektas yra viešoji įstaiga ir kitas (-i) jos dalyvis (-iai) yra ne viešojo sektoriaus subjektas (-ai ) – mažumos dalis lygi šio (šių) dalyvio (-ių) įnašų į konsoliduojamąjį subjektą įsigijimo savikainai;

27.2. kai konsoliduojamasis subjektas yra viešoji įstaiga ir kitas (-i) jos dalyvis (-iai) yra viešojo sektoriaus subjektų grupei nepriklausantis (-ys) viešojo sektoriaus subjektas (-ai) – mažumos dalis lygi konsoliduojamojo viešojo sektoriaus subjekto nuosavo kapitalo daliai, kuri yra proporcinga šio (šių) dalyvio (-ių) įnašams į konsoliduojamąjį subjektą;

27.3. kai konsoliduojamasis subjektas yra bendrovė ir kitas (-i) jos dalyvis (-iai) yra viešojo sektoriaus subjektų grupei nepriklausantis (-ys) viešojo sektoriaus subjektas (-ai) – mažumos dalis lygi šiam (šiems) dalyviui (-iams) tenkančiai konsoliduojamojo subjekto nuosavo kapitalo daliai, kurią sudaro:

27.3.1. mažumos dalis investicijų į konsoliduojamąjį subjektą įsigijimo dieną, apskaičiuota pagal 14-ojo VSAFAS nuostatas;

27.3.2. mažumos daliai tenkanti grynojo turto pokyčio dalis nuo investicijų į konsoliduojamąjį subjektą įsigijimo dienos iki ataskaitinio laikotarpio paskutinės dienos.“

1.7. Pakeičiu VI skyrių ir jį išdėstau taip:

„VI SKYRIUS

INVESTICIJŲ Į KONSOLIDUOJAMUOSIUS SUBJEKTUS IR NEKONSOLIDUOJAMUOSIUS SUBJEKTUS RODYMAS ATSKIROSE KONTROLIUOJANČIOJO VIEŠOJO SEKTORIAUS SUBJEKTO FINANSINĖSE ATASKAITOSE

30. Kontroliuojantysis viešojo sektoriaus subjektas savo atskirose finansinėse ataskaitose investicijas į konsoliduojamuosius subjektus rodo taip:

30.1. į konsoliduojamuosius subjektus (išskyrus biudžetines įstaigas) – taikydamas savikainos metodą (investicijos įsigijimo savikaina apskaičiuojama pagal 14-ojo VSAFAS nuostatas). Jei viešojo sektoriaus subjektas investicijos į konsoliduojamąjį subjektą (ne biudžetinę įstaigą) nėra padaręs, investicija pirminio pripažinimo metu laikoma konsoliduojamojo subjekto, į kurį investuota, nuosavo kapitalo dalies, tenkančios viešojo sektoriaus subjektui, balansinė vertė;

30.2. į nekonsoliduojamuosius subjektus – taikydamas nuosavybės metodą pagal 14-ojo VSAFAS nuostatas. Jei viešojo sektoriaus subjektas investicijos į nekonsoliduojamąjį subjektą nėra padaręs, investicija pirminio pripažinimo metu laikoma nekonsoliduojamojo subjekto nuosavo kapitalo dalies, tenkančios viešojo sektoriaus subjektui, balansinė vertė, o vėliau investicija rodoma apskaitoje taikant nuosavybės metodą. Investicijos į nekonsoliduojamuosius subjektus nurašomos 14-ojo VSAFAS nustatyta tvarka.

31. Kontroliuojantysis viešojo sektoriaus subjektas, kurio kontroliuojami subjektai yra biudžetinės įstaigos, biudžetinėms įstaigoms pervedamų sumų nelaiko investicijomis.

32.	Tuo atveju, kai viešojo sektoriaus subjektas turi tik nekonsoliduojamųjų subjektų, viešojo sektoriaus subjektas rengia tik atskiras finansines ataskaitas, kuriose investicijos į šiuos subjektus rodomos pagal standarto 30.2 papunkčio nuostatas.

33.	Viešojo sektoriaus subjekto investicijos pirminio pripažinimo metu registruojamos apskaitoje atsižvelgiant į finansavimo šaltinį. Paskesnio vertinimo metu ataskaitinio laikotarpio pabaigoje viešojo sektoriaus subjektas investicijų į nekonsoliduojamuosius subjektus vertę nustato taikydamas nuosavybės metodą ir investicijos vertės pokytį rodo finansinės būklės ataskaitos nuosavybės metodo įtakos straipsnyje neatsižvelgdamas į investicijų finansavimo šaltinį.

34.	Investicijų į konsoliduojamuosius subjektus nuvertėjimas ir investicijų į nekonsoliduojamuosius subjektus nuvertėjimas vertinami ir registruojami vadovaujantis 17-ojo VSAFAS nuostatomis.“

2.	N u s t a t a u, kad šis įsakymas taikomas finansinių ataskaitų ir konsoliduotųjų finansinių ataskaitų rinkiniams, rengiamiems už 2021 metus ir vėlesnius ataskaitinius laikotarpius.

Laikinai einantis finansų ministro pareigas	Vilius Šapoka